Komitee aanvaar verslag oor nuwe OBAdv. Busisiwe Mkhwebane LP’s het Dinsdag ŉ verslag aanvaar wat aanbeveel dat adv. Busisiwe Mkhwebane deur die Nasionale Vergadering as die land se nuwe openbare beskermer aangestel word. Buiten die Demokratiese Alliansie, het opposisiepartye wat gedien het op die ad hoc-komitee om Thuli Madonsela se opvolger te vind, die aanbeveling ook ondersteun. Glynnis Breytenbach, DA-LP, het gesê die party sal kommentaar, vir nou, voorbehou. Julius Malema, leier van die Ekonomiese Vryheidsvegters (EFF), het gesê sy party ondersteun die verslag en sal dit benadruk wanneer dit volgende week Woensdag aan die Nasionale Vergadering voorgehou word. Mkhebane het as die gunsteling na vore getree nadat lede van die ANC op die komitee nie regter Siraj Desai se kandidaatskap kon verdedig ná ŉ swak onderhoud nie. Desai het LP’s gekap en opposisiepartye het gesê hy het nie die nodige geaardheid om die druk van die pos te weerstaan nie. ANC-LP’s het versoek dat verwysings na Desai versag moet word indien dit te skerp is. Daar is ooreengekom dat die notule slegs sal meld dat hy “sy humeur verloor het” tydens ondervraging. Die DA se beswaar teen Mkhwebane sluit in dat sy tydens haar onderhoud geen redelike verduideliking kon bied waarom sy haar amp by die departement van binnelandse sake verlaat het vir ŉ laer rang in die intelligensiedienste nie. Madonsela se sewejaartermyn verstryk in die middel van Oktober. Lees alle vorige berigte oor die openbare beskermer op Maroela Media.